A BIZOTTSÁG 146/2007/EK RENDELETE
(2007. február 15.)
a 3440/84/EGK rendeletnek a halszivattyút használó hajók egyes vonóhálóira vonatkozó feltételek tekintetében történő módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a halászati erőforrásoknak a fiatal tengeri élőlények védelmét biztosító technikai intézkedések révén történő megóvásáról szóló, 1998. március 30-i 850/98/EK tanácsi rendeletre (1) és különösen annak 48. cikkére,
mivel:
(1)
A 3440/84/EGK bizottsági rendelet (2) részletes szabályokat állapít meg a tartozékoknak a vonóhálókra, a kerítőhálókra és a hasonló hálókra történő felszerelésére vonatkozóan.
(2)
A személyzet biztonságának biztosítása céljából a - szelektálást nem érintő - halszivattyút használó hajók tekintetében a technikai feltételekre vonatkozóan 2007-től kiegészítő intézkedéseket kell alkalmazni.
(3)
A 3440/84/EGK rendeletet ezért ennek megfelelően módosítani kell.
(4)
Az e rendeletben előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A RENDELETET:
1. cikk
A 3440/84/EGK rendelet 8. cikke a következő (4) bekezdéssel egészül ki:
„(4) A (2) bekezdésben meghatározott rendelkezésektől eltérve a halszivattyút használó hajók esetében engedélyezik zsákkötél rögzítését olyan távolságban, amely a zsákvég hátsó szemeitől legfeljebb 10 m-es távolságra helyezkedik el, ha a halászat 70 mm-nél kisebb szemméretű vonóhálóval történik.”
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2007. február 15-én.